આમ ને આમ મારા લગ્ન થયા. હું પહેલેથી જ દબાયેલી એટ્લે લગ્ન પછી પણ તારા સાસરાના ખરાબ સ્વભાવમાં હું દબાઈ ગઈ…કેમકે મને તો પિયર હોય કે સાસરું બંને જગ્યાએ કોઈ જાજો ફેર નહોતો પડ્યો…મારી પ્રકૃતિ, મારા સપના, મારા વિચારોને દબાવી દેવામાં આવ્યા હતા. ક્યાંક સમાજના રિવાજોમાં..તો ક્યાંક ઘરની આબરૂમાં….બસ……હું દીકરી બની કેમ જન્મી એ વિચારે ક્યારેક રડી પણ લેતી. હું મારા મનની પીડા મનમાં જ સમાવી મારા ઘરમાં પરોવાઈ ગઈ. ક્યારેક માર સહન કરતી રહી. તો ક્યારેક અપમાન..ક્યારેક સ્ત્રીની વેદના, વિડંબના સાચી હોવા છ્તા સાસરું અને પિયરના બે ઘર વચ્ચે જૂઠના આવરણમાં ઢાંકી દેવામાં આવે છે.